คณะมโนราห์ในจังหวัดตรัง รุ่นเก่า ทายาทสืบทอด ต่างดีใจทั่วโลกรู้จักมโนราห์ปักต์ใต้
ที่กลุ่มวิสาหกิจชุมชนแหล่งเรียนรู้มโนราห์บ้านวัดกลาง ตำบลนาโยงเหนือ อำเภอนาโยง จังหวัดตรัง นายครื้น เอียดจุ้ย หรือหัวคณะมโนราห์ครื้นน้อยดาวรุ่ง คณะมโนราห์ชื่อดังของจ.ตรัง ปัจจุบัน อายุ 81 ปี และนางมุล เอียดจุ้ย อายุ 80 ปี ภรรยา ที่ปัจจุบันวางมือจากการแสดงมโนราห์มานานแล้ว เนื่องจากอายุมาก แต่ได้ถ่ายทอดการรำมโนราห์ให้แก่ลูกสาว ลูกชายและหลานๆ ได้รับช่วงต่อแล้วในขณะนี้ ต่างกล่าวแสดงความดีใจที่ได้เห็นข่าวว่า องค์การยูเนสโก ได้ขึ้นทะเบียนมโนราห์เป็นมรดกโลกภูมิปัญหาทางวัฒนธรรมที่จับต้องไม่ได้ของมนุษยชาติ พร้อมขอให้ลูกหลานคนไทยและคนภาคใต้ ร่วมกันสืบทอดต่อไป เพราะมโนราห์ยังมีคนที่ชื่นชอบและเป็นมรดกของแผ่นดิน เชื่อว่าเมื่อได้รับการยกย่องแบบนี้แล้วจะต้องไม่สูญหายแน่นอนนายวสันต์ สืบสังข์ หรือมโนราห์เกียร์ อายุ 59 ปี ลูกชายของมโนราห์ครื้น ซึ่งเป็นทายาทรุ่นที่ 2 ของคณะมโนราห์คลื้นน้อยดาวรุ่ง และมีตำแหน่งเป็นประธานชมรมโนราห์ชาวตรัง กล่าวว่า ดีใจมากที่ได้รับการขึ้นทะเบียน เพราะที่ผ่านมาคณะมโนราห์ทุกจังหวัดพยายามทำทุกวิถีทางในการสืบค้นหาข้อมูลหลักฐาน ร่วมทำงานวิจัยและผลักดันให้ได้รับการขึ้นทะเบียน จนในวันนี้ประสบความสำเร็จ จึงเป็นความภาคภูมิใจของลูกหลานสายเลือดมโนราห์ทุกคน นอกจากการรับงานแสดงมโนราห์ทั่วไปแล้ว ยังรวมกลุ่มสมาชิกประมาณ 10 คน  ในการประดิษฐ์เทริดมโนราห์ หน้ากากพรานบุญและผลิตลูกปัด ร้อยลูกปัด เย็บผ้า เย็บเครื่องทรงมโนราห์ส่งจำหน่าย แต่ถึงแม้ว่าขณะนี้ต้องหยุดการแสดงตามคำสั่งเจ้าหน้าที่เพราะสถานการณ์โควิด สมาชิกแต่ละคนก็ยังคงทำกันอยู่ เพื่อนำมาป้อนให้กับกลุ่ม เมื่อมีการเปิดแสดงได้ แต่อยากวอนขอให้ทางจังหวัดตรัง พิจารณาอนุญาตให้มีการเปิดการแสดงมโนราห์โรงครูได้ เพราะมโนราห์โรงครู เป็นธรรมเนียมปฏิบัติที่เจ้าภาพลูกหลานเชื้อสายมโนราห์จะจัดขึ้นทุกปี หรือ 2-3 ปีครั้ง เพื่อบูชาบรรพบุรุษ บูชาครูหมอ จะทำกันเพียงไม่กี่คน ระหว่างเจ้าภาพกับมโนราห์ที่รำโรงครูเท่านั้น และสามารถบังคับจำนวนคนได้ เพราะปกติในการจัดพิธีมโนราห์โรงครูนั้นก็ไม่เกิน 30 คน รวมเจ้าภาพและคนรำแล้ว  ซึ่งทางจังหวัดกำหนดให้มีการรวมตัวกันไม่เกิน 50 คนอยู่แล้ว ไม่ใช่การจัดแสดงมโหรสพที่จะมีคนมากมาย เหมือนงานรื่นเริง และคนส่วนใหญ่ในจังหวัดก็ผ่านการฉีดวัคซีนครบ 2 เข็มแล้ว จึงขอวอนให้หน่วยงานราชการเข้าใจและพิจารณาอนุญาตให้รับงานมโนราห์โรงครูได้ เพื่อต่อลมหายใจมโนราห์นายนุกูล สืบสังข์ อายุ 28 ปี (หรือมโนราห์นิวเคลียร์) ลูกชายมโนราห์เกียร์ ทายาทรุ่นที่ 3 เชิญชวนน้องๆ เยาวชนคนรุ่นใหม่ที่สนใจในศิลปะการแสดงมโนราห์ เข้ามามีส่วนร่วมในการสืบทอดต่อไป